<classify> Nilitaka nilinyamazie hili lakini nafsi inanisuta, akili inaniwaka moto, roho inaniuma. Sauti zenye kujirudia rudia zinagonga kwenye ngoma za masikio yangu, acha niandike walau kile atakachoniwezesha muumba. Ni karibu siku tatu sasa kumekuwa na ujoto ujoto pale Jangwani kwenye makao makuu ya klabu ya Wananchi Yanga. Ujoto ujoto huu unatoka kwenye kuni za moto ambazo wanazichochea mashabiki na wanachama wa Yanga, kipi ambacho wanakidai?. Imani ya baadhi ya wanachama na mashabiki wanaamini kwamba Mkuu wa Kitengo cha Habari na Mawasiliano ambaye kwa sasa ni Kaimu Katibu Mkuu wa Yanga Dismas Ten, amefeli na hafai kuwa kuwa kwenye nafasi hiyo kwenye klabu hiyo pendwa. Wanadai kuwa si mhamasishaji na anashindwa kufuata midundo ya yule mwingine. Wanadai kuwa Uwanja wa Taifa haujai kwa sababu tu Dismas Ten hawahamasishi, dah! ajabu sana, inasikitisha kama utayafanyia tathmini madai yao. Labda tujiulize swali dogo, hivi ni kweli ili uwanja ujae lazima Dismas Ten ahamasishe? Kama mtu ana mapenzi ya dhati na Yanga hivi anashindwa kwenda uwanjani kisa Dismas Ten Hajakuhamasisha? aaah! Jamani tuweni waungwana japo kidogo. Hivi hii nguvu ya kumlaumu Dismas Ten inatoka wapi? Hivi ni lini tulimsikia Afisa Habari wa Barcelona akiwahamasisha mashabiki wakajae pale Nou Camp? Ajabu hii. Wengi wanamtupia lawama kwamba Dismas Ten hafanyi kama anachokifanya Manara, kweli jamani? Manara tayari amewashika pabaya mashabiki wa Simba, ana uwezo wa kuwaambia hata wakaujaze uwanja saa 4 usiku na mashabiki wakatii, unajua kwanini? Ni kwa sababu Simba inafanya vizuri. Mashabiki wa Kiafrika ni tofauti na wale wa Ulaya, mashabiki wa Ulaya wanashangilia timu lakini wale wa Kiafrika wanashangilia matokeo mazuri, nani anabisha? Kuanza kumtupia lawama kwamba kwanini Dismas Ten ahamasishi mashabiki kwenda uwanjani ni kumuonea tu, kwanza kwa sasa thamani ya Yanga imeshuka, timu haipati matokeo mazuri. Nani atatoka nyumbani kwake ili akashangilie timu na sio akashangilie matokeo mazuri ambayo anajua ni ngumu kupatikana kwake. Uwanja utajaa kama Yanga itakuwa kwenye moto wake, hapa hatahitajika Dismas Ten, nakumbuka kipindi cha Yanga ya Manji, zama za kampa kampa tena. Kipindi ambacho Msuva alikuwa kwenye ubora. Tambwe na Ngoma walikuwa hawashikiki, Vincent Bossou na na Kelvin Yondani hawapitiki kirahisi, huyo Kamusoko kwenye dimba la kati, wenzake wote unawaona kama wanazurura tu. Ilikuwa Yanga ya ushindi haswa, Yanga iliyotisha ikiwa na babu Hans Van der Pluijm kwenye benchi la ufundi, Yanga yenye kila kitu. Je, ni kweli mashabiki walikuwa wanajaa uwanjani kisa Jerry Muro alikuwa akiwahamisha? Ikumbukwe wakati huo pia Manara alikuwa tayari yuko Simba na bado mashabiki wa Simba walikuwa hawaendi uwanjani! Tujiulize jambo hili mara mbili mbili. Mashabiki hawajai uwanjani kisa msemaji wa timu amewahamasisha, mashabiki wanajaa kwa sababu timu inapata matokeo bora, nani analikumbuka lile nyomi lililokuwa likijaa kila Mbeya City inapokuwa. Mbeya City ile ya Juma Mwambusi kama kocha mkuu akiwa na vijana wenye uwezo mkubwa wa kucheza mpira. Vijana kama Deus Kaseke, Mwigane Yeya, Themi Felix Mnyama, Peter Mwaliyanzi, Hassan Mwasapili, Hamadi Kibopile, Anthony Matogolo, Steven Mazanda na wengineo. Hivi lile nyomi la mashabiki limekwenda wapi? Jibu rahisi tu, wameitupa timu yao kwa sababu haifanyi vizuri. Kinachoikuta Mbeya City ya sasa ndicho kilichopo pale Yanga, mashabiki wameitupa Yanga kwa sababu haifanyi vizuri. Kama tunaamini uwanja unajaa kisa Manara amesema tuvute picha awe ni Msemaji wa Mbeya City. Hivi unadhani lile nyomi litarudi tena kama zamani? Unadhani ile jezi ya rangi ya zambarau itatamba tena mjini? Tuacheni siasa jamani. Tuheshimu kile ambacho Dismas Ten anakifanya, tangu apewe jukumu la kuwa afisa habari wa Yanga kuna mengi ambayo ameyafanya, miongoni mwa hayo ameifanya Yanga kuwa na kipindi chake maalumu kwenye TV, kipindi ambacho kinarushwa kwenye Kituo cha Runinga cha Azam Tv kupitia Azam Two kinachojulikana kama Yanga Tv, nikwambie tu kuwa Yanga inaingiza pesa kupitia kipindi kile. Na hii yote imetokana na ubunifu wa Dismas Ten, achilia mbali kama kuifungulia tovuti Yanga, kuifanya Yanga iwe na mitandao ya kijamii ambayo ipo hewani muda wote. Kuna mengi mazuri ambayo Dismas Ten ameyafanya, kama Yanga watampiga vita kisa anashindwa kuwashawishi wakaujaze uwanja wakati hilo ni jukumu lao kama mashabiki ni kumkosea heshima yule mwamba. SHABIKI WA KWELI MWENYE MAPENZI NA TIMU YAKE HASUBILI KUHAMASISHWA KUISAPOTI TIMU YAKE. Imeandikwa na Swaleh Mawele 0657230793.  <topic>: MICHEZO 